অবশেষে অভিনেত্রী তনুশ্রী দত্তকে আইনি নোটিশ পাঠালেন অভিনেতা নানা পটেকর। এক সর্বভারতীয় সংবাদমাধ্যমের কাছে নানার আইনজীবী এমনই জানিয়েছেন। 
সোমবার আইনজীবী রাজেন্দ্র শিরোধকর জানিয়েছেন ‘‘একটি আইনি নোটিশ পাঠানো হয়েছে তনুশ্রীকে। আজই নোটিশটি তিনি পাবেন।’’ নোটিশে সমস্ত অভিযোগ অস্বীকার করা হয়েছে এবং তনুশ্রীকেই ক্ষমা চাওয়ার নির্দেশ দেওয়া হয়েছে। 
২০০৮-এ নানা পটেকর ছবির সেটে তাঁকে যৌন হেনস্থা করেছিলেন, তনুশ্রীর এই অভিযোগে সরগরম বলিউড। তনুশ্রীর অভিযোগ সত্যি, এমন দাবি করেছেন সেটে উপস্থিত সাংবাদিক জেনিস সেকিরা ও সহ-পরিচালক শাইনি শেট্টি। তাই কিছুদিনের মধ্যে নানা পটেকর একটি সাংবাদিক বৈঠক ডাকবেন বলে জানিয়েছেন আইনজীবী রাজেন্দ্র শিরোধকর। 
তাঁর কথায়, ‘‘আমি বেশি কিছু বলতে পারব না। আমার কোনও ধারণা নেই তিনি কেন এখন এসব বলছেন। নিশ্চয়ই কোনও কারণ রয়েছে। নানা সাংবাদিক বৈঠকে সব বলবেন।’’
তবে বলিউডের বড় অংশ এখন তনুশ্রীরই পাশে। পুরো ঘটনাটি প্রত্যক্ষ করেছিলেন সাংবাদিক জেনিস সেকিরা ও সহ-পরিচালক শাইনি শেট্টি। তাই নানা পটেকরের সাংবাদিক বৈঠক কতটা সফল হবে তা সময়ই বলতে পারবে।